KIRJALLINEN KYSYMYS E-3091/01 esittäjä(t): Alexandros Alavanos (GUE/NGL) komissiolle. Kreikkalaisen viininviljelyn rakenneuudistusohjelman edistyminen.



Virallinen lehti nro 134 E , 06/06/2002 s. 0197 - 0197



KIRJALLINEN KYSYMYS E-3091/01 esittäjä(t): Alexandros Alavanos (GUE/NGL) komissiolle (13. marraskuuta 2001) Aihe: Kreikkalaisen viininviljelyn rakenneuudistusohjelman edistyminen Viininviljelijäjärjestöt sekä alan ammattikuntien yhteisjärjestö ovat tuoneet esiin vakavan huolestumisensa niiden ohjelmien täytäntöönpanon edistymisestä, jotka koskevat kreikkalaisen viininviljelyn rakenneuudistusta, viinintuotantokykyä koskevaa selvitystä, uusia viljelmiä koskevien oikeuksien käyttötapaa ja aikaisempien laittomien viljelmien laillistamista. Lisäksi he ovat ilmaisseet huolestumisensa sen johdosta, että yhteisön varoista rakenneuudistukselle myönnettävä taloudellinen tuki on erittäin alhainen verrattuna paikkausistutusten kustannuksiin, joten se ei kannusta tuottajia uudistuksiin. 1. Voiko komissio kertoa kreikkalaisen viininviljelyn rakenneuudistusta, viininviljelyrekisteriä jne. koskevien ohjelmien edistymisestä? Onko viivästymisiä ilmennyt, mistä ne johtuvat, mitä seurauksia niistä voi koitua? 2. Aikooko komissio tutkia mahdollisuutta korottaa myönnettävän tuen määrää, jotta viljelijät voisivat helpommin panna rakenneuudistukset täytäntöön, ainakin sellaisilla alueilla kuten saaret, joilla viininviljely tarjoaa ratkaisun luontaisiin ongelmiin (nykyään raivaukseen ja paikkausistutuksiin myönnetään 52,80 euroa aaria kohti vuoristo- ja saarialueilla)? 3. Kun otetaan huomioon, että Kreikassa on raivattu viiniviljelmiä perusrakennehankkeiden (lentokenttien ja teiden rakentaminen) toteuttamisen vuoksi välttämättömien pakkolunastusten seurauksena, hyväksytäänkö uusia lisäoikeuksia istutuksiin, joilla korvattaisiin viinintuotantokyvylle aiheutuneet menetykset? Franz Fischlerin komission puolesta antama vastaus (7. tammikuuta 2002) Viininviljelyyn liittyvät huolenaiheet, joihin parlamentin jäsen viittaa ja jotka koskevat erityisesti kreikkalaisen viininviljelyn rakenneuudistusta koskevien suunnitelmien toteuttamista, uusien viljelmien istutusoikeuksien käyttötapaa ja laittomien viljelmien laillistamista, ovat toissijaisuusperiaatteen mukaisesti jäsenvaltion toimivaltaan kuuluvia kysymyksiä. Neuvosto on halunnut sisällyttää tämän periaatteen perusasetukseen eli viinin yhteisestä markkinajärjestelystä (YMJ) 17 päivänä toukokuuta 1999 annettuun neuvoston asetukseen (EY) N:o 1493/1999(1). 1. Viinintuotantokykyä koskevan selvityksen esittäminen on edellytys viinin YMJ:n yhteydessä myönnettävän rakennetuen saamiseksi. Kreikka toimitti selvityksen 25. kesäkuuta 2001, ja komissio teki selvitystä koskevan päätöksen 18. heinäkuuta 2001. Jäsenvaltioilla on yksinomainen toimivalta rakenneuudistusta koskevien suunnitelmien laatimisessa ja toteutuksessa. 2. Komissio myönsi Kreikalle 8,28 miljoonan euron suuruisen määrärahan markkinointivuodeksi 20002001 (1 162 hehtaaria) ja 7,32 miljoonaa euroa markkinointivuodeksi 20012002 (1 028 hehtaaria). Hehtaaria kohti myönnettiin keskimäärin 7 125 euroa eikä 5 280 euroa, kuten kysymyksessä mainitaan. Kreikka voi joka tapauksessa joko nostaa tai laskea tukea sen mukauttamiseksi kunkin viininviljelyalueen erityisolosuhteisiin. Kreikka ei ole käyttänyt vielä markkinointivuodeksi 20002001 myönnettyjä määrärahoja. 3. Uudelleenistutusoikeuksien myöntäminen yleisen edun vuoksi toteutettavan viininviljelyalueiden pakkolunastuksen yhteydessä tapahtuu kansallisen lainsäädännön mukaisesti. Oikeusperustana on aina ollut yhteisön lainsäädäntö: nykyään se on viinialan YMJ:tä koskeva uusi lainsäädäntö (asetuksen (EY) N:o 1493/1999 3 artiklan 1 kohdan a alakohta ja viinin yhteisestä markkinajärjestelystä annetun neuvoston asetuksen (EY) N:o 1493/1999 soveltamista koskevista yksityiskohtaisista säännöistä erityisesti tuotantokyvyn osalta 31 päivänä toukokuuta 2000 annetun komission asetuksen (EY) N:o 1227/2000(2) 3 artiklan 1 kohta). (1) EYVL L 179, 14.7.1999. (2) EYVL L 143, 16.6.2000.